Deputatul Sebastian Ghiță susține că demisia fostului premier Victor Ponta în noiembrie 2015, ca urmare a protestelor masive provocate de tragedia din clubul Colectiv, a survenit după ce acesta ar fi fost informat că „trupe care au luptat în Piața Taksim și în Piața Maidan urmeaza să atace Guvernul". De altfel, Victor Ponta a mai vehiculat această idee, dând de înțeles că Gabriel Oprea i-ar fi prezentat un astfel de scenariu, cum că dacă nu demisionează urmează un Maidan ca în Ucraina.

„Știți că acum un an Ponta și-a dat demisia după ce a fost informat că trupe din astea care au luptat în Piața Taksim și în Piața Maidan urmeaza să atace Guvernul. A avut următoarele opțiuni: să spună jandarmilor să apere guvernul sau să plece și Ponta a ales să plece”, a declarat Sebastian Ghiță, bun prieten al lui Victor Ponta, la postul B1.

Nu este prima oară când această idee este vehiculată, însuși Ponta lansând-o în luna august, când a declarat că fostul vicepremier Gabriel Oprea l-ar fi informat în timpul protestelor generate de tragedia din Colectiv, că dacă nu demisionează urmează un Maidan ca în Ucraina.

„Se dorea să se întâmple în România ce s-a întâmplat în Ucraina, așa, un Maidan. Or, eu am spus, că atunci era ministru de Interne domnul Oprea, am zis – nici vorbă, niciun jandarm, nu că nu… Domnule, lăsați în pace să facă ce vor, nu există în România jandarmi care bat oameni cât sunt eu prim-ministru”, a declarat Victor Ponta.